Velgengni Skagamanna í fótboltanum í sumar hefur varla farið fram hjá Vestlendingum að undanförnu en meistaraflokkur karla sigraði 1. deildina með yfirburðum og mun því spila í deild þeirra bestu næsta sumar . Í umfjöllun fjölmiðla fór aðeins minna fyrir þeim kvennaliðum sem upp fóru í úrvalsdeild en kvennalið FH gerði gott betur en Skagamenn og voru taplausar í allt sumar . Helena Ólafsdóttir tók við liðinu í lok síðasta árs og var hennar markmið alltaf að ná því upp í úrvalsdeild að nýju . Vestlendingar eiga sinn fulltrúa í liðinu en Jóhanna Steinþóra Gústavsdóttir , eða Hanna eins og hún er jafnan kölluð , hefur spilað með FH í þrjú ár . “ Við vorum að vinna mjög stórt allt tímabilið og erum taplausar eftir sumarið . Við unnum umspilsleikinn 14 - 1 og úrslitaleikinn 6 - 2 , svo það verður skemmtilegt að taka á móti stærri verkefnum á næsta ári . En tilfinningin að vinna deildina er mjög góð . Við stefndum alltaf á að vera taplausar og það tókst , ” sagði Hanna meðal annars í samtali við Skessuhorn . Rætt er við knattspyrnukonuna Jóhönnu Steinþóru Gústavsdóttur í Skessuhorni vikunnar sem kom út í gær .